ועדת הכספים, כנסת 20, פרוטוקול מספר 1062, 2018-06-04 13:40

משה גפני: אני פותח את ישיבת ועדת הכספים, שינויים בתקציב.

משה גפני: מספר פנייה לוועדה 0044.

משה גפני: רמ"י.

דניאל מלצר: דניאל מלצר, אגף תקציבים.

משה גפני: מהם חולות דקים?

דניאל מלצר: פחות בתחום שלי, אני אדבר על מה שיש בפנייה.

דניאל מלצר: הפנייה נועדה להגדיל את תקציב ההרשאה להתחייב של רשות מקרקעי ישראל בכ-2.1 מיליארד שקלים.

דניאל מלצר: התקציב התוספתי נועד למימון הסכם תל השומר.

משה גפני: מה זה?

דניאל מלצר: הסכם תל השומר, אני אסביר עליו.

דניאל מלצר: הסכם שיכון הרופאים הוא נקרא, או תנופה 1, כל גוף קורא לו בשם אחר.

דניאל מלצר: ההסכם בגדול כולל התכנסות של בית החולים ובנייה מחדש.

איתן ברושי: למה זה עולה כסף?

איתן ברושי: אתם מוציאים קרקע למכירה.

איתן ברושי: מה, אתם קונים קרקע?

דניאל מלצר: אנחנו מכניסים קרקע ומתחייבים אל מול היזמים בשביל לבנות את הפונקציות החדשות לבית החולים.

איתן ברושי: תביאו חול לפני שאתם בונים.

דניאל מלצר: מעבר לזה יש 850 מיליון שקלים לפרויקטי פיתוח ברחבי הארץ, פיתוח תשתיות, ו-32 מיליון שקלים לתוכנית מספר 982101, שמירה על הקרקע, לטובת פעולות אכיפה במקרקעין במגזר הבדואי, בהתאם להחלטת הממשלה.

איתן ברושי: מאיפה לוקחים את הכסף הזה?

דניאל מלצר: מדובר בתוספת של הרשאה להתחייב, זה בסך הכול כלי שנועד - - -

איתן ברושי: אבל יש איזה כללים.

איתן ברושי: זה תקציב 19'?

איתן ברושי: 18'?

דניאל מלצר: זה תוספת של הרשאה להתחייב.

איתן ברושי: אבל זה נועד ל-18'?

דניאל מלצר: זה בתוספת לבסיס 18'.

איתן ברושי: אבל מדובר על פעילות בשנת 2018?

דניאל מלצר: - - -

איתן ברושי: יש עוד סיכוי שיקרה משהו בחודשים שנותרו ב-18' לפי קצב העבודה של המינהל?

דניאל מלצר: מדובר בהתחייבות.

איתן ברושי: אני שואל, אבל מה יעשו עם הכסף?

דניאל מלצר: אז אני מסביר.

דניאל מלצר: באמצעות ההרשאה להתחייב הזאת ייצרו את ההתקשרויות - -

איתן ברושי: אני מתנגד.

דניאל מלצר: - - והמזומן יצא בהתאם לביצוע.

איתן ברושי: אתה באמת מאמין?

דניאל מלצר: רוצה להאמין.

איתן ברושי: אדוני היושב-ראש, אני מתנגד להצעה.

איתן ברושי: אני מבקש לא לאשר אותה, ואם היא תאושר אני כבר רוצה רביזיה.

משה גפני: היא לא תאושר.

משה גפני: אם אתה מתנגד, אז אין לנו רוב.

איתן ברושי: אז אני מתנגד.

איתן ברושי: אנחנו צריכים לחנך את המינהל.

איתן ברושי: עד שהוא לא יעמוד בהתחייבויות אלינו, אנחנו לא נותנים לו שום דבר.

איתן ברושי: שיפטרו את העובדים.

איתן ברושי: אם הוא לא מסוגל להביא חול, אם הוא לא מסוגל לסדר את המחצבה, אם הוא תוקע את הבנייה בקיבוצים, אם הוא מחסל את המושבים, כשאומר ראש המינהל שלא צריך את המושבים כי בונים בנייה צמודת דופן, אנחנו נעבוד מול המינהל כמו שצריך לעבוד.

איתן ברושי: כמו שאתם מתנהגים, ככה אני רוצה לחנך אתכם.

דניאל מלצר: חלק מפיתוח התשתיות בפנייה הזאת הוא גם למגזר הכפרי.

איתן ברושי: זה לא מעניין אותי למה.

איתן ברושי: המינהל לא ראוי לאמון, רשות מקרקעי ישראל לא ראויה לאמון.

איתן ברושי: אנחנו נעצור את זה.

דניאל מלצר: הוא צריך את הכלים בשביל לעבוד.

איתן ברושי: אדוני היושב-ראש, הגיע הרגע שגם אנחנו לא נהיה פה רק עובדים אצלם.

דניאל מלצר: אם יש שאלות נוספות על הפנייה, אני יכול לענות בשמחה.

משה גפני: לא.

משה גפני: זה מה שהוא אמר.

איתן ברושי: לא לאשר.

איתן ברושי: תספקו חול קודם, אחר כך נראה אם אתם ראויים בכלל לכל הדבר הזה.

איתן ברושי: לא היה דבר כזה.

דניאל מלצר: עצירת הפנייה הזאת תעצור פרויקטי פיתוח ליחידות דיור נוספות - -

איתן ברושי: אז בסדר, שירוצו אחריי.

דניאל מלצר: - - לזוגות צעירים ברחבי הארץ.

איתן ברושי: אל תאיים עלינו.

משה גפני: רגע, איתן, אבל תאפשר לו להגיד.

איתן ברושי: מה, הוא מאיים שיעצרו?

דניאל מלצר: אני בסך הכול אומר את המשמעות.

דניאל מלצר: הפנייה הזאת נועדה לפיתוח תשתיות בפרויקטים של אלפי יחידות דיור ברחבי הארץ.

איתן ברושי: אז שיבוא ראש המינהל ויסביר לי.

משה גפני: מה זה אלפי יחידות דיור?

איתן ברושי: תל השומר.

דניאל מלצר: יחידות דיור שרשות מקרקעי ישראל משווקת במהלך השנה באשקלון, בהרצליה, בקרית גת.

איתן ברושי: אתה מדבר פה על תל השומר.

דניאל מלצר: אני אומר, גם.

דניאל מלצר: יש פה 850 מיליון שקל פיתוח.

איתן ברושי: זה מה שחסר, לבנות במרכז הארץ?

איתן ברושי: תבנו בנגב, בגליל.

משה גפני: איתן.

איתן ברושי: טוב, סליחה.

דניאל מלצר: גם לגבי תל השומר - - -

משה גפני: בסדר.

משה גפני: אנחנו קיימנו עכשיו דיון – דיון, אני חושב בפעם השלישית או הרביעית – על זה שרמ"י - -

איתן ברושי: חוצפה.

משה גפני: - - לא מספקת את החולות כדי לפתח את התעשייה בארץ, את החברות שעוסקות בעניין הזה, ומתברר שעד עכשיו עוד אין פתרון.

משה גפני: זה מעמיד אותנו במצב כמעט בלתי אפשרי.

משה גפני: מייד אחרי זה מגיעה פנייה של רמ"י, שכאילו עולם כמנהגו נוהג.

משה גפני: אומר חבר הכנסת איתן ברושי - שהוא נותן פה את הרוב בוועדה עכשיו - אם הוא לא מצביע בעד, אין לי רוב.

משה גפני: אז אני רוצה פתרון לבעיה הזאת, ואני דוחה את זה בינתיים לשבוע הבא.

איתן ברושי: עוד שבועיים, יחד עם התשובה על המחצבות.

משה גפני: לשבוע הבא.

משה גפני: אני לא מקבל את כל העניין הזה.

משה גפני: אני מסכים שצריך את התקציב הזה, אבל כרגע זו תמונת המצב.

משה גפני: אנחנו דוחים את זה לישיבה הבאה.

משה גפני: ואני מבקש שתבדוק גם את העניין הזה.

משה גפני: זו הייתה מבחינתי ישיבה מאוד קשה עם רמ"י.

משה גפני: מה, הם לא צריכים לעשות את העבודה שלהם?

משה גפני: לא צריכים לתכנן?

דניאל מלצר: אני מבין.

דניאל מלצר: אני לא חושב שצריך לעצור עכשיו פיתוח.

משה גפני: אבל זה בכלל גם לא משנה, אין לי רוב.

משה גפני: מספר פנייה לוועדה - 0049.

עמיחי דוד: עמיחי דוד, אגף התקציבים.

עמיחי דוד: הפנייה מיועדת להעברת 135 מיליון שקלים בהרשאה להתחייב למשטרת ישראל לטובת קרן הבלאי לחידוש רכבי משטרת ישראל והחלפה שלהם.

עמיחי דוד: פנייה דומה הועברה גם במהלך שנת 2017, והפנייה מיועדת להחלפה של כלי הרכב במשטרת ישראל.

משה גפני: מי בעד אישור הפנייה, ירים את ידו.

משה גפני: מי נגד?

משה גפני: מי נמנע?

משה גפני: בעד – 2

משה גפני: נמנעים – אין

משה גפני: הפנייה אושרה.

איתן ברושי: יש עוד פניות, גפני?

משה גפני: יש שני עודפים.

משה גפני: בקשה מספר10-001, המטה לביטחון לאומי.

ספיר איפרגן: ספיר איפרגן, אגף התקציבים.

ספיר איפרגן: הפנייה התקציבית נועדה להעברת עודפים משנת התקציב 2017 לשימוש בשנת התקציב 2018 בסך של 11,614 אלפי שקלים, שעיקרם בגין התחייבויות בשנת תקציב.

משה גפני: מי בעד אישור הבקשה, ירים את ידו.

משה גפני: מי נגד?

משה גפני: מי נמנע?

משה גפני: בעד – 1

משה גפני: נמנעים – אין

משה גפני: הבקשה אושרה פה אחד.

משה גפני: בקשה מספר 13-005.

אייל טולדו: אייל טולדו, אגף התקציבים.

אייל טולדו: הפנייה התקציבית נועדה להעביר עודפים מחויבים משנת 2017 לשנת 2018 בסעיף 13, בסך של 164 מיליוני שקלים.

אייל טולדו: הסיבות המרכזיות להיווצרות העודפים זה העברת אשראי לרשויות מקומיות, שניתן בהתאם לאבני דרך.

משה גפני: מה זה שיפוי הרשויות המקומיות?

אייל טולדו: נמצא פה ששי מהרשויות המקומיות שיכול להסביר על התוכנית ולהסביר על העודפים שנוצרו בה.

ששון דקל: במסגרת תוכניות הבראה אנחנו מעמידים לרשויות מסגרות של מענקים והלוואות, שמשולמים להם בכפוף לביצוע.

ששון דקל: המסגרת הזאת היא מסגרת של האשראי שהועמד לרשויות לתוכניות הבראה.

משה גפני: ולא בוצעה ב-2017.

ששון דקל: זה לא בוצע ב-2017 כי עוד לא השלימו את כל היעדים.

משה גפני: אוקיי.

משה גפני: עוד משהו?

אייל טולדו: זה מרבית העודפים בסעיף.

משה גפני: מה זה מוסד לבוררות?

אייל טולדו: מוסד לבוררות זה מוסד שהוקם בשנת 1977 בין ממשלת ישראל להסתדרות הכללית.

אייל טולדו: במסגרת הקמתו הוחלט שמשרד האוצר יממן את התפעול השוטף של המוסד, שבעצם המטרה שלו היא למנוע סכסוכי עבודה ולהגיע לבוררות לפני שמגיעים לבתי המשפט לענייני עבודה, ונוצרו שם עודפים תפעוליים בסופו של דבר וגם הרחבנו על הנושא במסגרת ההסברים.

משה גפני: תודה רבה.

משה גפני: מי בעד אישור הבקשה ירים את ידו.

משה גפני: מי נגד?

משה גפני: מי נמנע?

משה גפני: בעד – 1

משה גפני: נמנעים – אין

משה גפני: הבקשה אושרה פה אחד.

משה גפני: תודה רבה, הישיבה נעולה.